Edduveröld lýsir eftir vinningshafa í happdrætti Í nóvember sendu stöllurnar Erla og Guðrún í Edduveröld í Borgarnesi út blað sem innihélt dagskrá vetrarins . Þar var einnig númer í einu horninu sem er happadrættisnúmer . Nú er búið að draga út vinningsnúmer og er það blað númer 650 sem kom upp úr pottinum . Vilja þær nú endilega fá fram vinningshafa svo hann geti notið vinningsins sem er jólahlaðborð fyrir tvo laugardaginn 14. desember næstkomandi . Þar mun Beggi hans Pagasar skemmta og spjalla við fólk á meðan það nýtur kræsinga af svignandi hlaðborði . Vilja þær biðja vinningshafann að hafa samband og koma með miðann til þeirra sem fyrst . Framundan er svo skemmtun og markaður í kvöld , sem liður í aðventurölti í Borgarnesi , þar sem ýmsir munu selja varning , tilboð verða í gangi , tónlistarskólinn mun taka nokkur lög , danspar mun sýna og stíga dans og endað á léttri og skemmtilegri pöbbastemningu með lifandi tónlist þar sem trúbadórinn Danni Tjokko mun spila .